ต่อต้านคอร์รัปชันทุกภาคส่วนไม่ทนต่อการทุจริต “ไม่ทำ ไม่ทน ไม่เฉย รวมไทยต้านโกง”
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมเปิดงานวันต่อต้านคอร์รัปชันสากล (ประเทศไทย) ภายใต้แนวคิด “Zero Tolerance คนไทยไม่ทนต่อการทุจริต” ณ ห้องนนทบุรี 1 อาคาร 4 สำนักงาน ป.ป.ช. ตำบลท่าทราย อำเภอเมืองนนทบุรี จังหวัดนนทบุรี กล่าวว่า ประเทศไทยในฐานะประเทศสมาชิกขององค์การสหประชาชาติ รัฐบาลร่วมกับสำนักงาน ป.ป.ช. สำนักงาน ป.ป.ท. องค์กรต่อต้านคอร์รัปชัน (ประเทศไทย) และภาคีเครือข่าย ภาคประชาสังคม ร่วมกันจัดงานวันต่อต้านคอร์รัปชันสากลขึ้น เพื่อเป็นการแสดงจุดยืนร่วมกันของคนไทยทุกภาคส่วน ที่ไม่ทำ ไม่ทน ไม่เฉย ต่อการทุจริตได้อีกต่อไปนายกรัฐมนตรีและรัฐมนตรีว่าการกระทรวงกลาโหม กล่าวอีกว่า ช่วงเวลาที่ผ่านมา รัฐบาลได้มีการผลักดันเพื่อแก้ไขปัญหาการทุจริตอย่างต่อเนื่อง ให้ความสำคัญกับการแก้ไขปัญหาการทุจริตเป็นวาระแห่งชาติ เนื่องจากการทุจริตส่งผลกระทบต่อการบริหารจัดการภาครัฐ การพัฒนาเศรษฐกิจ การค้าการลงทุนและการพัฒนาประเทศ รวมถึงภาพลักษณ์ที่ดีของประเทศไทยจากนั้น นายกรัฐมนตรีและรัฐมนตรีว่าการกระทรวงกลาโหม นำกล่าวเจตนารมณ์ในวันต่อต้านคอร์รัปชันสากลว่า จะประพฤติปฏิบัติตน ด้วยความซื่อสัตย์สุจริต ไม่กระทำการทุจริต จะยึดมั่นในความยุติธรรม ยึดถือประโยชน์ส่วนรวมมากกว่าประโยชน์ส่วนตน จักปกป้องเทิดทูนสถาบันชาติ ศาสนา พระมหากษัตริย์ และเจริญรอยตามเบื้องพระยุคลบาทพระบาทสมเด็จพระเจ้าอยู่หัว ด้วยจิตอาสา พร้อมทำความดี ด้วยหัวใจ พลตำรวจเอก วัชรพล ประสารราชกิจ ประธานกรรมการ ป.ป.ช. กล่าวว่า ภายในงานนอกจากมีการจัดนิทรรศการแล้ว ยังมีการเสวนา “มองมุมใหม่การลงทุนในไทย ใสสะอาด” อีกด้วยนายกรัฐมนตรี กล่าวช่วงท้ายว่า แผ่นดินนี้เป็นของเราทุกคน เราต้องทำแผ่นดินนี้ให้เป็นสีขาวมีความปลอดภัยในทุกเรื่อง ต้องทำตามกฎกติกาตามระเบียบ หากทำบกพร่องจะต้องถูกลงโทษ ทุกโครงการจะต้องสุจริตโปร่งใส ตรวจสอบได้ มีประสิทธิภาพ ใครทำการทุจริตทุกคนจะต้องถูกลงโทษด้วยความเป็นธรรม ทุกคนต้องร่วมมือร่วมใจกัน